וילי דן אודן

וילמינטייה "וילי" דן אודן (בהולנדית: Willemijntje "Willy" den Ouden; 1 בינואר 1918 – 6 בדצמבר 1997) הייתה שחיינית הולנדית. הייתה אלופה אולימפית בעלת 3 מדליות מהן אחת זהב, אלופת אירופה בעלת 6 מדליות מהן 3 זהב ושיאנית עולם במשחים ל-100 מטר חופשי, 200 מטר חופשי ול-400 מטר חופשי.

דן אודן, הייתה האישה הראשונה בהיסטוריה ששחתה 100 יארד חופשי מתחת לדקה. היא החזיקה בשיא העולמי במשחה היוקרתי ל-100 מטר חופשי במשך 22 שנים ו-227 ימים, הזמן הארוך ביותר ששחיין או שחיינית החזיקו בשיא עולם במשחה (ג'נט אוונס מארצות הברית החזיקה בשיא העולם במשחה ל-800 מטר במשך 20 שנים ו-147 ימים).

== ביוגרפיה ==
דן אודן נולדה ברוטרדם. 

באליפות אירופה השלישית בשחייה שנערכה בפריז, צרפת בשנת 1931 בהיותה רק בת 13 זכתה דן אודן במדליית זהב במשחה שליחות 4x100 מטר חופשי בתוצאה של 4:55.0 דקות ובמדליית כסף במשחה ל-100 מטר חופשי בתוצאה של 1:11.8 דקות.

באולימפיאדת לוס אנג'לס (1932) זכתה דן אודן בשתי מדליות כסף, במשחה ל-100 מטר חופשי בתוצאה של 1:07.8 דקות, אחרי הלן מדיסון שקבעה שיא אולימפי חדש של 1:06.8 דקות ולפני אלינור גרטי-סביל (1:08.2 דקות) שתיהן מארצות הברית ובמשחה שליחות 4x100 מטר חופשי בתוצאה של 4:47.5 דקות, אחרי ארצות הברית שקבעה שיא עולם חדש של 4:38.0 דקות, ולפני בריטניה (4:52.4 דקות).

===שיאי עולם בין האולימפיאדות===
השנים שבין שתי האולימפיאדות היו השנים האיכותיות ביותר של דן אודן. בתחרות שחייה שנערכה באנטוורפן, בלגיה ביולי 1933 קבעה דן אודן במשחה ל-100 מטר שיא עולם חדש ראשון של 1:06.0 דקות, שיפור לשיא של מדיסון (1:06.6 דקות). לאחר מכן, היא שיפרה שיא זה שלוש פעמים נוספות והעמידה אותו לבסוף על 1:04.8 דקות. במשחה ל-200 מטר חופשי היא שיפרה את שיא העולם שלוש פעמים והעמידה אותו על 2:25.3 דקות ובמשחה ל-400 מטר חופשי היא קבעה שיא עולם חדש בתוצאה של 5:16 דקות בשנת 1934.

===אלופת אירופה===
באליפות אירופה בשחייה שנערכה במגדבורג, גרמניה בשנת 1934 זכתה דן אודן ב-3 מדליות שתיים זהב ואחת כסף. מדליות זהב במשחה ל-100 מטר חופשי בתוצאה של 1:07.1 דקות ובמשחה שליחות 4x100 מטר חופשי בתוצאה של 4:41.5 דקות ומדליית כסף במשחה ל-400 מטר חופשי בתוצאה של 5:27.4 דקות, זהה לזו של המנצחת בת ארצה ריי מסטנברוק.

===מדליית זהב באולימפיאדה===
באולימפיאדת ברלין (1936) זכתה דן אודן במדליית זהב במשחה שליחות 4x100 מטר חופשי בשיא אולימפי חדש של 4:36.0 דקות, לפני גרמניה (4:36.8 דקות) וארצות הברית (4:40.2 דקות). נוסף לכך, היא סיימה במקום רביעי במשחה ל-100 מטר חופשי בו החזיקה בשיא העולם כשקבעה תוצאה של 1:07.6 דקות, המנצחת במשחה זה הייתה מסטנברוק שקבעה שיא אולימפי חדש (1:05.9 דקות). בשלב חצי הגמר היא קבעה תוצאה של 1:06.7 דקות.

באליפות אירופה שנערכה בלונדון, בריטניה בשנת 1938 זכתה דן אודן במדליית כסף במשחה שליחות 4x100 מטר חופשי בתוצאה של 4:39.5 דקות.

== תארים ==
*דן אודן החזיקה בשיא העולם במשחה ל-100 מטר חופשי במשך 23 שנים, השיא האחרון שקבעה במשחה זה (1:04.6 דקות) החזיק מעמד במשך 20 שנים עד שנישבר על ידי דון פרייזר מאוסטרליה (1:04.5 דקות).
*בשנת 1970 זכתה דן אודן להכלל בהיכל התהילה הבינלאומי של השחייה.

== ראו גם ==

* התפתחות שיא העולם במשחה ל-100 מטר חופשי
* התפתחות שיא העולם במשחה ל-200 מטר חופשי
* התפתחות שיא העולם במשחה ל-200 מטר חופשי

== קישורים חיצוניים ==

* [http://sports123.com/.search?results_page=searchresults.html&p=Willy+den+Ouden וילי דן אודן] , באתר Sports123 
* [http://sports123.com/.search?results_page=searchresults.html&p=Willemijntje+den+Ouden+ וילי דן אודן] , באתר Sports123 

== הערות שוליים ==

קטגוריה:שחייניות חופשי הולנדיות
קטגוריה:אלופות אירופה בשחייה
קטגוריה:שחייניות באולימפיאדת לוס אנג'לס (1932)
קטגוריה:שחייניות באולימפיאדת ברלין (1936)
קטגוריה:אלופות אולימפיות הולנדיות: שחייה
קטגוריה:שיאניות עולם הולנדיות: שחייה
קטגוריה:זוכות מדליית כסף אולימפית הולנדיות: שחייה
קטגוריה:הולנדיות שנולדו ב-1918
קטגוריה:הולנדים שנולדו ב-1918
קטגוריה:נפטרות ב-1997
קטגוריה:הולנדים שנפטרו ב-1997